Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Ευρωπαϊκής Κοινότητας για το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη περί ομοιόμορφων προδιαγραφών σχετικά με την έγκριση τύπου ελαστικών επισώτρων όσον αφορά το θόρυβο κύλισης

(υποβληθείσα από την Επιτροπή)

ΑΙΤΙΟΛΟΓΙΚΗ ΕΚΘΕΣΗ

1. ΓΕΝΙΚΑ

Με την απόφαση 97/836/ΕΚ του Συμβουλίου της 27ης Νοεμβρίου 1997, η Ευρωπαϊκή Κοινότητα κατέστη συμβαλλόμενο μέρος της αναθεωρημένης συμφωνίας του 1958 της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ), στις 24 Μαρτίου 1998.

Το άρθρο 4 της απόφασης αυτής ορίζει ιδίως ότι όταν ένα σχέδιο κανονισμού της ΟΕΕ/ΟΗΕ τίθεται σε ψηφοφορία στα αρμόδια όργανα της ΟΕΕ/ΟΗΕ, το εν λόγω σχέδιο πρέπει να έχει εγκριθεί από το Συμβούλιο, μετά τη σύμφωνη γνώμη του Ευρωπαϊκού Κοινοβουλίου, πριν να είναι σε θέση η EΚ να ψηφίσει υπέρ της θέσπισης ενός τέτοιου σχεδίου κανονισμού.

Στην ημερήσια διάταξη μιας προσεχούς συνεδρίασης του Παγκόσμιου Φόρουμ για την εναρμόνιση των κανονισμών σχετικά με οχήματα της ΟΕΕ/ΟΗΕ προβλέπεται ιδίως η διεξαγωγή ψηφοφορίας όσον αφορά ένα (νέο) σχέδιο κανονισμού περί ομοιόμορφων προδιαγραφών σχετικά με την έγκριση τύπου ελαστικών επισώτρων όσον αφορά το θόρυβο κύλισης.

Στόχος του κανονισμού είναι κυρίως η θέσπιση εναρμονισμένων τεχνικών προδιαγραφών ώστε να αποφευχθεί η δημιουργία τεχνικών εμποδίων στις συναλλαγές μηχανοκίνητων οχημάτων μεταξύ των συμβαλλόμενων μερών, εξασφαλίζοντας ταυτόχρονα υψηλό επίπεδο ασφάλειας και περιβαλλοντικής προστασίας.

Πρέπει να υπογραμμιστεί ότι η θέση της ΕΚ τη στιγμή της ψηφοφορίας θα ληφθεί με βάση τα διαθέσιμα έγγραφα στις επίσημες γλώσσες της ΟΕΕ/ΟΗΕ (γαλλικά και αγγλικά). Πράγματι, η ΕΚ ως συμβαλλόμενο μέρος της αναθεωρημένης συμφωνίας του 1958 της ΟΕΕ/ΟΗΕ οφείλει να τηρεί τις διαδικασίες που προβλέπονται στην προαναφερόμενη συμφωνία.

Σύμφωνα με τις διατάξεις του άρθρου 4, παράγραφος 5, της απόφασης 97/836/ΕΚ, ο κανονισμός δημοσιεύεται σε όλες τις επίσημες γλώσσες των Κοινοτήτων, στην Επίσημη Εφημερίδα της Ευρωπαϊκής Ένωσης, πριν από την έναρξη ισχύος του.

2. ΠΕΡΙΕΧΟΜΕΝΟ ΤΗΣ ΠΡΟΤΑΣΗΣ ΑΠΟΦΑΣΗΣ

Στόχος της πρότασης απόφασης είναι να επιτρέψει στον εκπρόσωπο της Επιτροπής να συμμετάσχει εξ ονόματος της EΚ στην ψηφοφορία που θα διεξαχθεί για το συγκεκριμένο σχέδιο κανονισμού με την ευκαιρία προσεχούς συνεδρίασης του Παγκόσμιου Φόρουμ για την εναρμόνιση των κανονισμών σχετικά με οχήματα της ΟΕΕ/ΟΗΕ.

2003/0254 (AVC)

Πρόταση ΑΠΟΦΑΣΗΣ ΤΟΥ ΣΥΜΒΟΥΛΙΟΥ σχετικά με τη θέση της Ευρωπαϊκής Κοινότητας για το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη περί ομοιόμορφων προδιαγραφών σχετικά με την έγκριση τύπου ελαστικών επισώτρων όσον αφορά το θόρυβο κύλισης

ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,

Έχοντας υπόψη:

τη συνθήκη για την ίδρυση της Ευρωπαϊκής Κοινότητας,

την απόφαση 97/836/ΕΚ του Συμβουλίου της 27ης Νοεμβρίου 1997, ενόψει της προσχώρησης της Ευρωπαϊκής Κοινότητας στη συμφωνία της Οικονομικής Επιτροπής των Ηνωμένων Εθνών για την Ευρώπη, σχετικά με την υιοθέτηση ομοιόμορφων τεχνικών προδιαγραφών για τροχοφόρα οχήματα, εξοπλισμό και εξαρτήματα τα οποία δύνανται να τοποθετηθούν ή να χρησιμοποιηθούν σε τροχοφόρα οχήματα και τις συνθήκες για την αμοιβαία αναγνώριση των εγκρίσεων που χορηγούνται με βάση τις προδιαγραφές αυτές [1], και ιδίως το άρθρο 4, παράγραφος 2, δεύτερη περίπτωση,

[1] ΕΕ L 346 της 17.12.1997, σ. 78.

την πρόταση της Επιτροπής [2],

[2] ΕΕ C , , σ. .

τη σύμφωνη γνώμη του Ευρωπαϊκού Κοινοβουλίου [3],

[3] ΕΕ C , , σ. .

Εκτιμώντας τα εξής:

(1) Το σχέδιο κανονισμού της Οικονομικής Επιτροπής για την Ευρώπη των Ηνωμένων Εθνών σχετικά με την υιοθέτηση ομοιόμορφων προδιαγραφών για την έγκριση τύπου ελαστικών επισώτρων όσον αφορά το θόρυβο κύλισης θα εξαλείψει τα τεχνικά εμπόδια στις συναλλαγές μηχανοκίνητων οχημάτων μεταξύ των συμβαλλόμενων μερών όσον αφορά τα εξαρτήματα αυτά, εξασφαλίζοντας ταυτόχρονα υψηλό επίπεδο ασφάλειας και περιβαλλοντικής προστασίας.

(2) Πρέπει να καθοριστεί η θέση της Κοινότητας σχετικά με τον εν λόγω κανονισμό.

(3) Ο εν λόγω κανονισμός δεν πρέπει να ενσωματωθεί στο κοινοτικό σύστημα έγκρισης τύπου μηχανοκίνητων οχημάτων,

ΑΠΟΦΑΣΙΖΕΙ

Άρθρο 1

Το σχέδιο κανονισμού της Οικονομικής Επιτροπής των Ηνωμένων Εθνών για την Ευρώπη (ΟΕΕ/ΟΗΕ) σχετικά με την υιοθέτηση ομοιόμορφων προδιαγραφών για την έγκριση τύπου ελαστικών επισώτρων όσον αφορά το θόρυβο κύλισης, όπως περιγράφεται στο έγγραφο TRANS/WP.29/2002/7 Αναθ.1, εγκρίνεται.

Άρθρο 2

Η Κοινότητα, που εκπροσωπείται από την Επιτροπή, ψηφίζει υπέρ του σχεδίου κανονισμού που αναφέρεται στο άρθρο 1 κατά την ψηφοφορία της συνεδρίασης της διοικητικής επιτροπής η οποία θα πραγματοποιηθεί με την ευκαιρία προσεχούς συνεδρίασης του Παγκόσμιου Φόρουμ για την εναρμόνιση των κανονισμών σχετικά με οχήματα της ΟΕΕ/ΟΗΕ.

Άρθρο 3

Ο κανονισμός της ΟΕΕ/ΟΗΕ σχετικά με την υιοθέτηση ομοιόμορφων τεχνικών προδιαγραφών για την έγκριση τύπου ελαστικών επισώτρων όσον αφορά το θόρυβο κύλισης, δεν θα ενσωματωθεί στο κοινοτικό σύστημα έγκρισης τύπου μηχανοκίνητων οχημάτων.

Βρυξέλλες,

Για το Συμβούλιο

Ο Πρόεδρος